મંત્રીઓના પીએ-પીએસની નિમણૂક એક મહિના પછી પણ ન થતાં કામકાજ ખોરવાયાં
નવગુજરાત સમય | Publish Date: Feb 1 2018 12:25AM
ગુજરાતમાં સતત છઠ્ઠી વખત ભાજપ સરકારે સત્તા હસ્તગત કરીને શાસન ધૂરાં સંભાળી છે. આ પ્રક્રિયાને એક મહિના ઉપર સમય થયો હોવા છતાં ૧૯ સભ્યોના મંત્રીમંડળમાં મોટાભાગના સભ્યોને કાયમી પીએ (પર્સનલ આસિસ્ટન્ટ) અને પીએસ (પર્સનલ સેક્રેટરી) તેમજ અન્ય સ્ટાફ વગર જ ગાડું ગબડાવવું પડી રહ્યું હોવાની સ્થિતિ સર્જાઇ છે. નવી સરકાર આગામી ૨૦મીએ તેનું પહેલું બજેટ રજૂ કરવા જઇ રહી છે એવા સમયે લોકો પાસેથી આવતી રજૂઆતો, ફરિયાદોનો કેવી રીતે ઉકેલ, નિકાલ લાવવો તેના મુદ્દે નવા મંત્રીઓ ટલ્લે ચઢ્યા છે.
ડિસેમ્બર મહિનામાં મુખ્યપ્રધાન વિજય રૂપાણીએ નાયબ મુખ્યપ્રધાન નીતિન પટેલ ઉપરાંત પોતાના કેબિનેટના સભ્યો સાથે શપથ લીધા હતા. આ શપથ વિધિ બાદ થોડા સમયમાં જ મંત્રીઓને એમના પીએ, પીએસ તેમજ જરૂરી સ્ટાફ સામાન્ય વહીવટ વિભાગ દ્વારા ફાળવી આપવામાં આવતો હોય છે. આ સ્ટાફ થકી જ મંત્રીઓ પોતાની પાસે આવતી રજૂઆતો, ફરિયાદોના નિવારણ અને નિકાલ માટે કામગીરી કરતા હોય છે. વિભાગોમાંથી આવતી ફાઇલો સંદર્ભે એમનું માર્ગદર્શન મંત્રીઓના નોટિંગ અને સહી માટે મહત્વનું હોય છે. પરંતુ આ વખતે થપથવિધિ બાદ તુરત જ પહેલી કેબિનેટ યોજવા અને એ પછી નાયબ મુખ્યપ્રધાનને મહત્વના ખાતાઓની ફાળવણીનો ડખો ઊભો થયો હતો. તેના ઉકેલ પછી વડાપ્રધાન નરેન્દ્ર મોદી અને ઇઝરાયેલના વડાપ્રધાન નેતન્યાહુની મુલાકાત, રાષ્ટ્રપતિની બે દિવસની મુલાકાતમાં મંત્રીમંડળના સભ્યો, મોટાભાગનું વહીવટી તંત્ર રોકાયેલુ રહ્યું હોવાથી વધુ વિલંબ થયો હતો.
ગતા સપ્તાહે મળેલી કેબિનેટ બેઠકમાં મુખ્યપ્રધાન વિજય રૂપાણીએ દરેક મંત્રીઓ પાસેથી પીએ, પીએસ તેમજ સ્ટાફની યાદી માગી હતી, તેમ કહી સૂત્રો ઉમેરે છે કે, અગાઉ સરકારમાં હતા એવા નાયબ મુખ્યપ્રધાન સહિતના કેટલાક પ્રધાનોએ પોતાના જૂના સ્ટાફને જ યથાવત રાખીને કામગીરી શરૂ કરી દીધી છે, પરંતુ નવા અને પહેલી વખત મંત્રી બનેલા સભ્યોને હજુ આ મુદ્દે અસમનજસની સ્થિતિમાં છે. એમ છતાં બે-ત્રણ નવા પ્રધાનોએ જીએડીના ઓર્ડર વગર જ પોતાના વિશ્વાસુ અધિકારીઓને પોતાના મતવિસ્તાર કે જિલ્લામાંથી ઓફિસમાં બોલાવીને બેસાડી દીધા છે.
અહીં નોંધવુ જરૂરી છે કે, આનંદીબહેન પટેલ સરકારમાં સ્થાન મળ્યું હતું પછી રૂપાણી સરકારમાં સામેલ કરાયા ન હતા એવા કેટલાક સિનિયર પ્રધાનોએ અગાઉની જેમ નવેસરથી કેટલાક સ્ટાફને દૂર કરી દીધો છે જ્યારે જૂના સ્ટાફને પાછો પોતાની જોડે બોલાવી લીધો છે.
ભાઇ હજુયે નારાજ !
રૂપાણી સરકારમાં મત્સ્યોદ્યોગ રાજ્યપ્રધાન બનેલા પરષોત્તમ સોલંકીએ પોતાને સારું ખાતું મળવું જોઇએ તેવી કોળી સમાજ થકી જાહેર કરેલી લાગણી હજુ સંતોષાઇ નથી એની નારાજગી યથાવત હોય એમ સ્પષ્ટ થઇ રહ્યું છે. પહેલી કેબિનેટ બાદ સોલંકીએ પછી એકેય કેબિનેટ બેઠકમાં હાજરી આપી નથી. આજે એક તરફ સ્વર્ણિમ સંકુલમાં કેબિનેટ બેઠક ચાલતી હતી ત્યારે તેમાં ઉપસ્થિત રહેવાને બદલે સોલંકીએ સ્વર્ણિમ સંકુલ-૧ના મુખ્ય પ્રવેશ દ્વારથી એન્ટ્રી લઇ સીધા મુખ્યપ્રધાનના ફ્લોર ઉપર પહોંચી ગયા હતા. અહીં મુખ્યપ્રધાનના મુખ્યઅગ્રસચિવ કે.કૈલાસનાથન સાથે અડધા કલાકથી વધુ સમય સુધી પોતાના મુદ્દાઓ, રજૂઆતો અંગે ચર્ચા કરી હતી. ત્યાર બાદ સોલંકીએ મુખ્યપ્રધાન જે લિફ્ટથી નીચે ઉતરી પોતાની મોટરકારમાં બેસે છે એ માર્ગેથી જ બારોબાર નીકળી ગયા હતા.